
ΕΙΔΗΣΕΙΣ
Ξένες εταιρίες στην πΓΔΜ– επενδύσεις  - εξαγορές
Έρευνες για χρυσό από αυστραλιανή εταιρεία

Σύμφωνα με τοπικά δημοσιεύματα, η αυστραλιανή μεταλλευτική εταιρεία Genesis Resource, σε κοινοπραξία με την εταιρεία της πΓΔΜ Sileks, πρόκειται να διεξαγάγει έρευνες στη χώρα για εξεύρεση χρυσού. Οι έρευνες πρόκειται να πραγματοποιηθούν στο ορυχείο Plavica στην περιοχή του Kratovo, 65 χλμ. από τα Σκόπια, όπου θεωρείται ότι υπάρχουν άφθονα κοιτάσματα χρυσού και χαλκού. 
Οικονομικές σχέσεις της πΓΔΜ με άλλες χώρες
Γάλλοι ειδικοί θα εξετάσουν τις δυνατότητες αγροτικής ανάπτυξης στην πΓΔΜ

Εκπρόσωποι της Ένωσης Γάλλων Αγροτών για τη Διεθνή Ανάπτυξη πρόκειται να επισκεφθούν την πΓΔΜ στην προσπάθεια να εξετάσουν τις δυνατότητες αγροτικής ανάπτυξης της χώρας και να καταρτίσουν σχετική μελέτη. Στο ίδιο πλαίσιο, Γάλλοι ειδικοί πρόκειται να διδάξουν σε αγρότες της πΓΔΜ την παραγωγή τυριού βάσει γαλλικών συνταγών. 

Οικονομικές σχέσεις πΓΔΜ – Τουρκίας

Σύμφωνα με τις Ενώσεις Οικονομικών και Εμπορικών Επιμελητηρίων της πΓΔΜ και της Τουρκίας, οι εμπορικές ανταλλαγές ανάμεσα στις δύο χώρες μειώθηκαν κατά 13,4% το πρώτο εξάμηνο του έτους λόγω της διεθνούς οικονομικής κρίσης. Ωστόσο, από τις δύο πλευρές εκφράσθηκε η εκτίμηση ότι η κατάσταση θα βελτιωθεί το επόμενο εξάμηνο, λόγω της εφαρμογής της συμφωνίας για τη διαγώνια σώρευση για την προέλευση των αγαθών ανάμεσα στις δύο χώρες και την Ευρωπαϊκή Ένωση, καθώς και στο πλαίσιο γενικότερα της οικονομικής ανάκαμψης που φαίνεται ότι άρχισαν να παρουσιάζουν οι μεγάλες ευρωπαϊκές χώρες. Ακόμη, ο πρόεδρος της Ένωσης Οικονομικών και Εμπορικών Επιμελητηρίων της Τουρκίας Rifat Hisarciklioglu δήλωσε ότι η τουρκική αεροπορική εταιρεία TAV δεν πρόκειται να αποσυρθεί από τη σχεδιαζόμενη επένδυσή της στη χώρα αλλά θα προχωρήσει στην υλοποίησή της στις αρχές του επόμενου έτους. 
ΟΙΚΟΝΟΜΙΚΟ ΠΕΡΙΒΑΛΛΟΝ
Οικονομική κατάσταση στην  πΓΔΜ

Γενικά
Τα στοιχεία της Στατιστικής Υπηρεσίας της πΓΔΜ για την οικονομική κατάσταση των επιχειρήσεων 

Αντιφατική παρουσιάζεται η κατάσταση από τη Στατιστική Υπηρεσία της πΓΔΜ σε ότι αφορά στη βιομηχανική παραγωγή. Σύμφωνα λοιπόν με την εν λόγω Υπηρεσία, η οποία έλαβε υπ’ όψιν της τα στοιχεία που της παρέσχον οι γενικοί διευθυντές των επιχειρήσεων  της χώρας, η οικονομική κατάσταση για τις τελευταίες τον περασμένο Ιούλιο παρουσίασε βελτίωση σε σύγκριση με τον Μάιο και τον Ιούνιο του ίδιου έτους. Συγκεκριμένα, βάσει των σχετικών πληροφοριών, η μέση χρήση της εταιρικής δυναμικότητας τον Ιούλιο σε σύγκριση με τον Ιούνιο αυξήθηκε, φθάνοντας στο 56,9% της συνήθους χρήσης. Όπως επίσης δήλωσαν οι διευθυντές των εταιρειών, αναμένουν άνοδο των τιμών αγοράς πρώτων υλών αλλά και των τιμών πώλησης των ολοκληρωμένων προϊόντων κατά την προσεχή περίοδο. Ωστόσο, παραμένει γεγονός η μείωση της βιομηχανικής παραγωγής σε σύγκριση με το παρελθόν έτος. Χαρακτηριστικά, σύμφωνα πάντοτε με τα στοιχεία της ίδιας Υπηρεσίας, η βιομηχανική παραγωγή τον Ιούλιο σημείωσε πτώση κατά 19,8% σε σύγκριση με τον ίδιο μήνα του 2008, ενώ, όπως σχολιάζουν τοπικά δημοσιεύματα, πρόκειται για τη μεγαλύτερη έως τώρα πτώση που σημειώθηκε μέσα στο 2009. Εξ άλλου, το πρώτο εξάμηνο του έτους και σε σύγκριση με την αντίστοιχη περίοδο του 2008, η πτώση ήταν 13,3%. Περισσότερο έχουν πληγεί οι τομείς της κλωστοϋφαντουργίας, των μεταλλείων και της μεταποίησης. Μάλιστα, έπειτα από τη δημοσίευση των ανωτέρω στατιστικών στοιχείων, το Εμπορικό Επιμελητήριο της χώρας ζήτησε την άμεση λήψη μέτρων από την κυβέρνηση προκειμένου να ενισχυθούν οι πιο ασθενείς κλάδοι της βιομηχανίας. 
Αύξηση των εξαγωγών στον τομέα τροφίμων

Οι εξαγωγείς τροφίμων στην πΓΔΜ αυξάνουν την παραγωγή τους λόγω της ανόδου της ζήτησης στις διεθνείς αγορές. Μάλιστα, εκπρόσωποι του εν λόγω τομέα ανέφεραν ότι στις αρχές του τρέχοντος μήνα σημειώθηκε θετική τάση, έπειτα από τις δηλώσεις από πλευράς ΗΠΑ και Γερμανίας ότι εξήλθαν από την ύφεση, ενώ συμπλήρωσαν ότι δέχονται νέες παραγγελίες από το εξωτερικό και θέτουν σε χρήση μεγαλύτερο μέρος της παραγωγικής δυναμικότητάς τους. 
Στο 5% του ΑΕΠ η παραοικονομία στον βιοτεχνικό τομέα

Σύμφωνα με  έρευνα του Κέντρου Οικονομικής Ανάλυσης στην πΓΔΜ, η παραοικονομία στον βιοτεχνικό τομέα της χώρας ανέρχεται στο 5% του ετησίου ΑΕΠ, καθώς περίπου 20 δισ. δηνάρια (περίπου 325 εκατ. ευρώ) δαπανώνται για υπηρεσίες του εν λόγω τομέα για τις οποίες δεν εκδίδονται ταμειακές αποδείξεις ή τιμολόγια.
Αύξηση των μισθών στην πΓΔΜ

Σύμφωνα με τη Στατιστική Υπηρεσία της πΓΔΜ, τον περασμένο Ιούνιο ο μέσος καθαρός μισθός έφτασε στα 20.070 δηνάρια (περίπου 327 ευρώ), παρουσιάζοντας αύξηση κατά 27,4% σε σύγκριση με τον ίδιο μήνα του 2008. 
Ενέργεια

Η κυβέρνηση της πΓΔΜ εξετάζει ξανά το ενδεχόμενο συμμετοχής στην κατασκευή του βουλγαρικού πυρηνικού σταθμού Belene
Τοπικά δημοσιεύματα αναφέρουν ότι η κυβέρνηση της πΓΔΜ εξετάζει ξανά το ενδεχόμενο συμμετοχής της χώρας στην κατασκευή του πυρηνικού εργοστασίου Belene στη Βουλγαρία έπειτα από δήλωση των βουλγαρικών αρχών ότι θα διαθέσουν προς πώληση το  μερίδιό τους, ανερχόμενο στο 51%, λόγω έλλειψης χρημάτων. 

Η Ευρωπαϊκή Κοινότητα Ενέργειας έδωσε διορία δύο επιπλέον εβδομάδων στο Υπουργείο Οικονομίας της πΓΔΜ προκειμένου να ολοκληρώσει τις τροποποιήσεις στο νόμο για την ενέργεια της χώρας. 
Μεταφορές – Επικοινωνία

Κατασκευή αλβανικού αυτοκινητόδρομου για σύνδεση με την πΓΔΜ
Ο πρωθυπουργός της Αλβανίας Sali Berisha, σε τελετή για την προώθηση της κατασκευής  του αυτοκινητόδρομου «Arberi» στη χώρα του, ο οποίος θα οδηγεί στα σύνορα με την πΓΔΜ και αναμένεται να ολοκληρωθεί εντός δύο ετών, δήλωσε ότι ο εν λόγω αυτοκινητόδρομος πρόκειται να φέρει τα Τίρανα και τα Σκόπια εγγύτερα κατά 100 χλμ. καθώς και ότι θα αυξήσει τον αριθμό των τουριστών από την πΓΔΜ προς την Αλβανία. 
Η κυβέρνηση της πΓΔΜ δέχθηκε το αίτημα της TAV για αναβολή της επένδυσής της

Ο Υπουργός Μεταφορών της πΓΔΜ ανακοίνωσε ότι η κυβέρνηση δέχθηκε το αίτημα της τουρκικής εταιρείας TAV για αναβολή της έναρξης υλοποίησης της επένδυσής της κατά ένα εξάμηνο, δηλαδή έως την 1η Μαρτίου 2009. Ο ίδιος εξήγησε ότι, λόγω της οικονομικής κρίσης, η διοίκηση της εταιρείας δεν κατάφερε να εξασφαλίσει το απαραίτητο κεφάλαιο, ύψους 200 εκατ. ευρώ,  για τον εκσυγχρονισμό των δύο αεροδρομίων της χώρας και την κατασκευή εμπορευματικού αεροδρομίου στο Stip, τόνισε ωστόσο ότι πρόκειται για την τελευταία παράταση και ότι, εάν η TAV επιδείξει ξανά ασυνέπεια, η κυβέρνηση θα ενεργοποιήσει την τραπεζική εγγύηση της εταιρείας ύψους 6 εκατ. ευρώ. Τοπικά δημοσιεύματα ωστόσο αναφέρουν ότι ένας από τους λόγους για τους οποίους η τουρκική εταιρεία καθυστερεί την επένδυσή της στην πΓΔΜ είναι η προκήρυξη διεθνούς διαγωνισμού για την πώληση του αεροδρομίου της Pristina.
Ανοίγει ο δρόμος για ιδιωτικοποίηση της κρατικής εταιρείας συντήρησης του δημοσίου οδικού δικτύου
Βάσει των πρόσφατων τροποποιήσεων στο νόμο για το δημόσιο οδικό δίκτυο στην πΓΔΜ, η δημόσια εταιρεία συντήρησής του «Mk PAT» πρόκειται να χωρισθεί σε δύο μετοχικές εταιρείες, εκ των οποίων η μία θα είναι υπεύθυνη για τη συντήρηση του δικτύου και η δεύτερη, ως «Mk PAT Services», θα είναι υπεύθυνη για τις εισπράξεις των διοδίων και για μικρότερης κλίμακας έργα συντήρησης. Οι αλλαγές στην εταιρεία αναμένεται ότι θα αυξήσουν την αποτελεσματικότητα και την ανταγωνιστικότητά της, κυρίως μέσω της συμμετοχής σε αυτήν ξένων επενδυτών.
Οικονομική Κατάσταση – Άλλο

Βαθμολόγηση της πΓΔΜ ως προς τη μάχη για τη διαφθορά

Σύμφωνα με την έκθεση έτους 2008 της αμερικανικής οργάνωσης «Global Integrity», η πΓΔΜ βαθμολογείται με 76 βαθμούς σε σύνολο 100 ως προς την προσπάθεια για την καταπολέμηση της διαφθοράς.
Οικονομική πολιτική στην πΓΔΜ

Κρατικός Προϋπολογισμός

Το σχέδιο αναθεώρησης του κρατικού προϋπολογισμού
Το νέο σχέδιο αναθεώρησης του κρατικού προϋπολογισμού, το οποίο θα εξετάσει η κυβέρνηση την 1η Σεπτεμβρίου, προβλέπει μείωση των δαπανών κατά 73 εκατ. ευρώ και κίνηση του ΑΕΠ του έτους στο -0,6%. Σύμφωνα με τον αντιπρόεδρο της κυβέρνησης Zoran Stavreski, οι εν λόγω διορθώσεις σε ότι αφορά τις προβλέψεις για το ΑΕΠ έγιναν βάσει των τελευταίων στοιχείων για τη βιομηχανική παραγωγή, καθώς και άλλων δεδομένων που αφορούν στην πραγματική οικονομία. Επίσης κατά τον ίδιο, στο τελευταίο τρίμηνο του έτους αναμένεται ΑΕΠ +1,5% καθώς και έξοδος της οικονομίας από την ύφεση.
Τραπεζικά – Νομισματικά 
Αύξηση των αποθεμάτων σε ξένο συνάλλαγμα

Σύμφωνα με την Κεντρική Τράπεζα της πΓΔΜ, οι μετανάστες της χώρας στο εξωτερικό έχουν εισαγάγει περίπου 200 εκατ. ευρώ τους τελευταίους δύο μήνες, ποσό ισοδύναμο με το ξένο συνάλλαγμα που εισέρευσε στη χώρα το διάστημα Ιανουαρίου – Ιουνίου. Την εφετινή χρονιά ωστόσο, οι ίδιοι, το διάστημα κατά το οποίο βρίσκονται στην πΓΔΜ, δαπανούν λιγότερα χρήματα σε σύγκριση με άλλες χρονιές, ενώ οι οικονομικοί αναλυτές εκτιμούν ότι κάποιοι από αυτούς επέστρεψαν στη χώρα διότι έχασαν τις θέσεις εργασίας τους στο εξωτερικό. Βάσει των στοιχείων του ανωτέρω χρηματοπιστωτικού ιδρύματος, το διάστημα από την τελευταία εβδομάδα του Ιουλίου έως τα μέσα Αυγούστου τα αποθέματα ξένου συναλλάγματος αυξήθηκαν κατά 67 εκατ. ευρώ, φτάνοντας τα 1.409 δισ. ευρώ, κυρίως λόγω των χρηματικών εισροών που προέρχονται από τους μετανάστες. Δεύτερη μεγαλύτερη πηγή εισροής ξένου συναλλάγματος στη χώρα αποτελεί η πώληση ευρω-ομολόγων (ύψους 175 εκατ. ευρώ) και τρίτη πηγή τα ξένα εμβάσματα. Δεδομένου ότι η αύξηση των αποθεμάτων σε ξένο συνάλλαγμα δημιουργεί πλέον αρκετή ασφάλεια στην Κεντρική Τράπεζα ως προς την προσπάθειά της στήριξης του δηναρίου, ο εν λόγω φορέας εδώ και τρεις μήνες έχει προβεί μόνο σε πωλήσεις και καθόλου σε αγορά ξένου συναλλάγματος στην αγορά.  
Κλείνει η τράπεζα Inko των Σκοπίων

Η Κεντρική Τράπεζα της πΓΔΜ ενέκρινε το κλείσιμο της τράπεζας των Σκοπίων Inko.
ΘΕΣΜΙΚΟ ΠΛΑΙΣΙΟ – ΕΠΕΝΔΥΣΕΙΣ

Ζώνες Ελευθέρου Εμπορίου
Ανακοίνωση ίδρυσης νέας βιομηχανικής ζώνης

Ο Υπουργός Οικονομίας της πΓΔΜ Fatmir Besimi δήλωσε ότι πρόκειται να ιδρυθεί νέα βιομηχανική ζώνη στο δήμο Vrapciste, της οποίας η απαραίτητη υποδομή θα εξασφαλιστεί με τη συνδρομή της τοπικής αρχής. 
Θεσμικό – Νομικό Πλαίσιο
Φορολογία, ΦΠΑ 
Στο 5% ο ΦΠΑ για την άρδευση

Υιοθετήθηκαν από το Κοινοβούλιο της χώρας οι τροποποιήσεις στο νόμο για τον Φόρο Προστιθέμενης Αξίας, βάσει τον οποίων ο συγκεκριμένος φόρος για την άρδευση μειώνεται από 18% σε 5%.

